b'\n_START_ARTICLE_\nKaaban musta kivi\n_START_PARAGRAPH_\nKaaban musta kivi (arab. Al-\xe1\xb8\xa4ajar al-Aswad) on Mekassa sijaitsevan Kaaban pyh\xc3\xa4k\xc3\xb6n it\xc3\xa4iseen sein\xc3\xa4\xc3\xa4n kiinnitetty, hopeisella kehyksell\xc3\xa4 koossa pidetty musta kivi. Kivi koostuu nykyisin kolmesta suuresta ja useasta pienest\xc3\xa4 palasta. Kaaban musta kivi on muslimeille t\xc3\xa4rke\xc3\xa4 pyhiinvaelluskohde. Muslimin pyhiinvaellukseen kuuluu temppelin kiert\xc3\xa4minen seitsem\xc3\xa4\xc3\xa4n kertaan ja mustan kiven suuteleminen tai koskettaminen mik\xc3\xa4li mahdollista._NEWLINE_Perinteisen islamilaisen n\xc3\xa4kemyksen mukaan Aadam sai kiven jouduttuaan l\xc3\xa4htem\xc3\xa4\xc3\xa4n paratiisista. Kivi on musta, mutta islamilaisen tarinan mukaan se oli alun perin valkoinen ja muuttui sit\xc3\xa4 suudelleiden pyhiinvaeltajien syntien vuoksi mustaksi._NEWLINE_Kivi on per\xc3\xa4isin islamia edelt\xc3\xa4v\xc3\xa4lt\xc3\xa4 ajalta. Alkuper\xc3\xa4lt\xc3\xa4\xc3\xa4n se on ilmeisesti meteoriitti. Vaihtoehtoisena mahdollisuutena on esitetty, ett\xc3\xa4 kyseess\xc3\xa4 on Saudi-Arabian Rub\xe2\x80\x99 al-Khaliin osuneen meteoriittit\xc3\xb6rm\xc3\xa4yksen lasittamaa ainesta Wabarin (Al-Hadida) meteorikraaterista.'